Auksinis scenos kryžius

Auksinis scenos kryžius (sutr. ASK) – aukščiausias Lietuvos teatro apdovanojimas, skirtas pagerbti teatralus už pernai metais atliktus darbus. Laureatai apdovanojami kasmet kovo 27-ąją, Tarptautinę teatro dieną.

Nuo 2008 m. apdovanojimas sudarytas iš simbolinio prizo (metalinis pakabukas „Auksinis scenos kryžius“) ir vienkartinės 55 BSI (2021 m. - 2200€, 2022 m. – 2310€, 2023 m. – 2695€) išmokos.

Kasmet skiriama ne daugiau kaip 17 premijų. Konkrečios nominacijų kategorijos kinta kasmet. Iš jų viena gali būti skiriama už ilgametį indėlį į scenos meną (angl. lifetime achievement award) ir viena – už naujų sceninės išraiškos formų paieškas (nuo 2009 m. vad. Boriso Dauguviečio auskaras).

Komisija 
Konkrečių apdovanojamųjų kategorijų nominantus bei nugalėtojus renka Kultūros ministro 3 metams tvirtinama Profesionaliojo scenos meno vertinimo (vad. Auksinių scenos kryžių) komisija, sudaryta iš 9 narių.

2020–2022 
2020 m. rugsėjo 29 d. ministro M. Kvietkausko patvirtinta komisija:
 LRT TV naujienų tarnybos Kultūros naujienų reporterė, teatrologė Margarita Alper (narė nuo 2019 m.) – kultūros ministro skiriama atstovė;
 Silvija Čižaitė-Rudokienė – Šiuolaikinio šokio asociacijos atstovė;
 Teatro ir šokio kritikė Monika Jašinskaitė – Scenos meno kritikų asociacijos atstovė;
 Teatro kritikė Lina Klusaitė – Valstybės teatrų asociacijos atstovė;
 Rasa Murauskaitė – kompozitorių sąjungos atstovė;
 Teatrologas Martynas Petrikas – kultūros ministro skiriamas atstovas;
 Jūratė Račinskaitė – Dailininkų sąjungos atstovė;
 Latvijos teatro prodiuserė Jevgenija Šermeniova – kultūros ministro skiriama atstovė;
 Klaipėdos valstybinis muzikinis teatro vadovės pavaduotoja rinkodarai Janina Stankevičienė – teatro sąjungos atstovė.

2022–2023 
2022 m. lapkričio 8 d. ministro S. Kairio patvirtinta komisija:
 Margarita Alper (komisijos pirmininkė) – kultūros ministro skiriama atstovė;
 Dailėtyrininkė Raimonda Bitinaitė-Širvinskienė – dailininkų sąjungos atstovė;
 Muzikologė Eglė Gudžinskaitė  – kompozitorių sąjungos atstovė;
 Teatrologė, kritikė Sigita Ivaškaitė – šiuolaikinio šokio asociacijos atstovė;
 Monika Jašinskaitė – Scenos meno kritikų asociacijos atstovė;
 Lina Klusaitė – Valstybės teatrų asociacijos atstovė;
 Martynas Petrikas – kultūros ministro skiriamas atstovas;
 Jevgenija Šermeniova – kultūros ministro skiriama atstovė;
 Janina Stankevičienė – teatro sąjungos atstovė.

Nuo 2023 
2023 m. spalio 13 d. ministro S. Kairio patvirtinta komisija:
 Elona Bajorinienė – kultūros ministro atstovė;
 Raimonda Bitinaitė-Širvinskienė (antrai kadencijai) – dailininkų sąjungos atstovė;
 Teatro kritikė Goda Dapšytė-Šlektavičienė – Šiuolaikinio šokio asociacijos atstovė;
 Teatro kritikė Deimantė Dementavičiūtė-Stankuvienė – Scenos meno kritikų asociacijos atstovė;
 Eglė Gudžinskaitė (antrai kadencijai) – kompozitorių sąjungos atstovė;
 Režisierius Oskaras Koršunovas – kultūros ministro atstovas;
 Choreografė Lina Navardauskienė – Nevyriausybinių scenos meno organizacijų asociacijos atstovė;
 Baletmeisteris Petras Skirmantas – teatro sąjungos atstovas;
 Kompozitorius Mindaugas Urbaitis – kultūros ministro atstovas.

Istorija 

1992 m. kovo 27 d. įvyko pirmieji įv. sričių teatro menininkų apdovanojimai. Jie buvo suskirstyti į 14 nominacijų.

1995–2002 m. organizavo Teatro ir kino fondas prie Teatro sąjungos. Prizu buvo S. Kuzmos sukurtos „Kristoforo“ statulėlės.

2002–2003 m. siekiant kilstelėti meninį lygį, apdovanojimus perėmė Kultūros ministerija. „Kristoforo“ statulėles pakeitė 5000 litų prizas. Jis teatralų netenkino, mat tik piniginė išmoka neįprasmino apdovanojimo.

2004 m. nominacijų padaugėjo iki 17-os. Simboliniu prizu tapo dailininkės (LDS narės) Rūtos Panavaitės-Ničajienės sukurtas metalinis pakabukas „Auksinis scenos kryžius“, su viduryje įkomponuotu 1930 m. įsteigtu Valstybės teatro garbės ženkleliu, kuriuo tarpukario Lietuvoje buvo apdovanojami labiausiai nusipelnę teatro menininkai. Laureatams palikta 5000 litų išmoka.

2007 m. išmoka padidinta iki 7150 Lt.

Boriso Dauguviečio auskaras 
Nuo 2009 m. kasmet per „Auksinių scenos kryžių“ ceremonija įteikiamas specialus prizas, skiriamas už novatoriškus ir originalius teatro sprendimus.

2009–2012 m. apdovanojimą teikė Boriso Dauguviečio duktė Galina Dauguvietytė. Nuo 2013 m. teikimas patikėtas B. Dauguviečio anūkui, teatralui Dariui Meškauskui.

Laureatai

Šaltiniai

Nuorodos 
 Pilna apdovanotų kūrėjų duomenų bazė (nuo 1992 m.)
 2022 m. ASK apdovanojimų reportažas

Lietuvos teatro apdovanojimai